b'\n_START_ARTICLE_\nInternet\n_START_PARAGRAPH_\nInternet ali z drugo besedo medmre\xc5\xbeje (mednarodni izraz internet je skraj\xc5\xa1an iz angle\xc5\xa1ke besede \xc2\xbbinter-network\xc2\xab) je v splo\xc5\xa1nem smislu ra\xc4\x8dunalni\xc5\xa1ko omre\xc5\xbeje, ki povezuje ve\xc4\x8d omre\xc5\xbeij. Kot lastno ime je Internet javno razpolo\xc5\xbeljiv mednarodno povezan sistem ra\xc4\x8dunalnikov skupaj z informacijami in uslugami za uporabnike. Sistem uporablja na\xc4\x8din paketno preklopljivih komunikacijskih protokolov TCP/IP. Tako se najve\xc4\x8dje medmre\xc5\xbeje enostavno imenuje Internet. Spretnost povezovanja omre\xc5\xbeij na ta na\xc4\x8din se imenuje internetno delovanje._NEWLINE_V raz\xc5\xa1irjenem izra\xc5\xbeanju se internet velikokrat nana\xc5\xa1a na storitve, kot so svetovni splet (WWW), elektronska po\xc5\xa1ta in neposredni klepet (online chat).\n_START_SECTION_\nNastanek interneta\n_START_PARAGRAPH_\nNastanek interneta sega v obdobje povojnih Zdru\xc5\xbeenih dr\xc5\xbeav Amerike, kjer Vennevar Bush, univerzitetni profesor na Tehnolo\xc5\xa1kem in\xc5\xa1titutu Massachusettsa in razmeroma podkovan podjetnik vpliva na mo\xc4\x8dno investiranje v opismenjevanje dru\xc5\xbebe glede tehnolo\xc5\xa1kih novosti. Ustanovi se Nacionalna znanstvena fundacija, ki poskrbi za izbolj\xc5\xa1ano finan\xc4\x8dno podporo znanosti v dru\xc5\xbebi v povojnem \xc4\x8dasu izobilja v ZDA. Fundacija omogo\xc4\x8da dobro sodelovanje med vlado, akademskim okoljem in gospodarstvom. Fundacija v naslednjih tridesetih letih financira velik del akademskega in industrijskega raziskovanja in skupaj z Ministrstvom za obrambo pokrijeta skoraj tolik\xc5\xa1en del investicij kot jih opravi samo zasebno gospodarstvo. Ob pomembnih univerzah tako nastanejo in\xc5\xa1tituti zasebnih raziskovalcev, ki so deloma financirani tako od vlade kot od zasebnega sektorja. Internet je pri\xc4\x8del nastajati konec \xc5\xa1estdesetih let (1969) in osemdesetih let, ko je za\xc4\x8del delovati kot ARPANET. Med najpomembnej\xc5\xa1imi znanstveniki in organizatorji mre\xc5\xbee, kot nastane v ARPANETU, velja omeniti Josepha Carla Robnetta Licklidera, znanstvenika, ki se je sprva ukvarjal predvsem s psihoakustiko, a se ob \xc5\xa1tudiju navdu\xc5\xa1il nad kibernetiko in psihologijo in postane pomemben motivator za izbolj\xc5\xa1evanje interakcije med uporabniki, ra\xc4\x8dunalnikom, programi in terminali. S tak\xc5\xa1nimi namerami se ukvarja predvsem z izbolj\xc5\xa1evanjem knji\xc5\xbenic, znanstvenih besedil in izbolj\xc5\xa1evanjem poizvedb pri tak\xc5\xa1nih enormnih poplavah podatkov. Vlada ZDA ga preusmeri v delo za DARPA, saj po Sputniku ostane velika \xc5\xbeelja po znanstvenem dokazovanju. Licklider sprejme delo znotraj ministrstva za obrambo za skrb pri izbolj\xc5\xa1evanju voja\xc5\xa1kih odlo\xc4\x8ditev zaradi bolj iz\xc4\x8di\xc5\xa1\xc4\x8denih informacij ra\xc4\x8dunalni\xc5\xa1ke obdelave. Prav tako sprejme delo preu\xc4\x8devanja psiholo\xc5\xa1kih faktorjev pri sprejemanju voja\xc5\xa1kih odlo\xc4\x8ditev. Sam tako podpira izrazito mre\xc5\xbeenje znanstvenikov in njihov sredstev in tako mno\xc5\xbeenje tako interpretacij kot dostopnosti rezultatov med razli\xc4\x8dnimi univerzami, raziskovalnimi centri. \xc5\xbde v zgodnji zasnovi je bil internet na\xc4\x8drtovan kot necentralizirana mre\xc5\xbea preko najetih telefonskih kablov namenjenih le-ti dejavnosti, za kar sta se odlo\xc4\x8dila Larry Roberts in Robert Taylor predvsem zaradi varnosti in obstojnosti mre\xc5\xbee ob stresnih dogodkih. Centraliziran ra\xc4\x8dunalnik je bil kot ideja kaj kmalu opu\xc5\xa1\xc4\x8den. Ob sponzorstvu agencije za napredne raziskave pri ameri\xc5\xa1kem obrambnem ministrstvu DARPA (Defense Advanced Research Projects Agency) je bil razvit sklad protokolov IP (Internet Protocol) in TCP (Transmission Control Protocol). Podatkovno omre\xc5\xbeje, zasnovano na tem protokolnem skladu, naj bi slu\xc5\xbeilo povezavi oddaljenih raziskovalnih institucij s superra\xc4\x8dunalniki za potrebe raziskav, ki jih je naro\xc4\x8dalo ameri\xc5\xa1ko obrambno ministrstvo. Prav tako so pred samim ARPANET dorekli zna\xc4\x8dilnosti decentraliziranih omre\xc5\xbeij, paketno preklapljanje informacij, teorija \xc4\x8dakajo\xc4\x8dih vrst. Pri paketnem preklapljanju je pomembno izpostaviti Paula Barana (1926-2011), znanstvenika poljskega rodu, ki dore\xc4\x8de pretok decentraliziranega omre\xc5\xbeja, kot ga trenutno pozna internet. Sam objasni, da je razvijal tovrstni decentraliziran pretok informacij, da bi lahko ra\xc4\x8dunalniki in mre\xc5\xbea delovali naodvisno tudi po morebitnem jedrskem udaru._NEWLINE_S\xc4\x8dasoma je omre\xc5\xbeje preraslo v akademsko in raziskovalno omre\xc5\xbeje, kasneje pa je postalo zanimivo tudi za komercialne uporabnike. Sprva je povezovalo le \xc5\xa1tiri raziskovalne centre, UCLA, Stanford Research Institut, Univerza v Utahu, Univerza v Kaliforniji (Santa Barbara). Pridobili so tudi prve razdelilnike omre\xc5\xbeja, IMP oziroma routerje. Omre\xc5\xbeje, ki je povezovalo u\xc4\x8dinkovito in na razdaljo dva univerzitetna sredi\xc5\xa1\xc4\x8da, je pri\xc4\x8delo tako delovati 29. oktobra 1969. V tem \xc4\x8dasu je Internet podvojil svojo velikost pribli\xc5\xbeno vsakih trinajst mesecev, kar ka\xc5\xbee na izredno hitro rast. S \xc5\xa1irjenjem omre\xc5\xbeja se je pove\xc4\x8dalo tudi \xc5\xa1tevilo razli\xc4\x8dnih vrst aplikacij, ki te\xc4\x8dejo na njem. Vedno ve\xc4\x8d ljudi vsakodnevno uporablja storitve medmre\xc5\xbeja pri svojem delu, veliko je podjetij, ki preko Interneta opravlja del svojega poslovanja. _NEWLINE_Za razvoj in uporabnosti interneta so veliko postorili tudi osebni ra\xc4\x8dunalniki, izum mi\xc5\xa1ke, grafi\xc4\x8dni vmesniki, dostopnost zabave, socialna omre\xc5\xbeja, prenos komunikacije na omre\xc5\xbeje preko razli\xc4\x8dnih dopisovanj, forumov. \xc5\xbde zelo zgodaj se je splet naslanjal tudi na hipijevsko gibanje, kjer so uporabniki v imenu svobode in obilja prevzemali odgovornost za cel planet in njegovo izobilje. Tako nastanejo projekti Douglasa Adamsa, ki na splet posku\xc5\xa1a prenesti interaktivni \xc5\xa0toparski vodnik po galaksiji, obstajajo pa tudi druga\xc4\x8dni na\xc4\x8dini oblikovanja interaktivne enciklopedije ali vsaj poskus zbiranja podatkov in tak\xc5\xa1no mre\xc5\xbeenje ljudi. _NEWLINE_1. januarja 1983 je ARPANET spremenil jedro svojih omre\xc5\xbenih protokolov iz NCP (Omre\xc5\xbeni kontrolni program (Network Control Program)) v TCP/IP, kar je dejanski za\xc4\x8detek interneta, kot ga poznamo danes.\n_START_SECTION_\nStoritve interneta\n_START_PARAGRAPH_\nInternet vsebuje in oskrbuje razli\xc4\x8dna omre\xc5\xbeja, mobilna omre\xc5\xbeja, mobilne aplikacije, svetovni splet, elektronska po\xc5\xa1ta, videoigre, internetna telefonija in peer-to-peer storitve.\n_START_SECTION_\nKomunikacija\n_START_PARAGRAPH_\nElektronska po\xc5\xa1ta je pomembna internetna storitev, ki je delovala \xc5\xbee sprva v \xc5\xbeelji po nadomestitvi obi\xc4\x8dajne pisemske po\xc5\xa1te. Slike, dokumenti so bili lahko poslani v prilogi in dodani v vpogled tudi drugim ljudem hkrati. Bolj stabilna mre\xc5\xbena povezava je omogo\xc4\x8dila tudi prenos glasu in slike preko spleta, a kvaliteta prenosa \xc5\xa1e vedno ni bila optimalna, manjkale so tudi slu\xc5\xbebe, ki jih je vedno vzdr\xc5\xbeeval oskrbnik telefonskega omre\xc5\xbeja. Mobilno omre\xc5\xbeje je vidno izbolj\xc5\xa1alo tudi tehnologije prenosa podatkov onkraj prej\xc5\xa1njih mejnikov.\n_START_SECTION_\nPrenos podatkov\n_START_PARAGRAPH_\nDatoteka je lahko prenesena kot priloga elektronski po\xc5\xa1ti. Lahko je dostopna na spletni strani. Lahko je nalo\xc5\xbeena na server in tako dostopna preko posebnega protokola File Transfer Protocol (FTP) , da si jo nalo\xc5\xbeijo dol s serverja. Dostopnost do datoteke se lahko omeji, lahko pa se jo razdeljuje prosto in je tako dostopna po celem svetu. Datoteka je lahko celo podpisana in avtorizirana z digitalnim podpisom. _NEWLINE_Prenos podatkov se ve\xc4\x8dinoma uporablja za prenos ve\xc4\x8djih datotek. Nove tehnologije tako omogo\xc4\x8dajo spletne kamere, \xc5\xbeive prenose, predvajanje videov, zapisovanje dalj\xc5\xa1ih predavanj in celo videopogovor ve\xc4\x8d razli\xc4\x8dnih oseb. Podcast je objava podatkov, videa ali avdia posnetega za \xc5\xa1ir\xc5\xa1e predvajanje, do katerega dostopa lahko kdorkoli, celo preko mobilnega podatkovnega omre\xc5\xbeja. Pri tem skorajda ne obstaja cenzure, kar je lahko zelo problemati\xc4\x8dno ob ekcesnih primerih.\n_START_SECTION_\nVarnost\n_START_PARAGRAPH_\nInternet je predvsem vir dostopnosti do ra\xc4\x8dunalnika, kar lahko pomeni gro\xc5\xbenjo prevelike dostopnosti ali zlorabljene opreme, operacijskega sistema ali drugih virov, ki so povezani z ra\xc4\x8dunalnikom (dostop do ban\xc4\x8dnih podatkov, naro\xc4\x8dnin, trgovanja, mobilnih aplikacij). Uporabniki so tako lahko tar\xc4\x8de kriminalnega vedenja, izsiljevanja, prevar, goljufij, nepoobla\xc5\xa1\xc4\x8denega pridobivanja osebnih podatkov.\n_START_SECTION_\nCenzura in nadzor\n_START_PARAGRAPH_\nNekatere dr\xc5\xbeave si prizadevajo nadzorovati prenos in izmenjavo podatkov med uporabniki. Pri tem so deloma zavezane z zakonodajo, ki velikokrat zaostaja z ureditvijo in povzro\xc4\x8da velike te\xc5\xbeave. Nekatere dr\xc5\xbeave to re\xc5\xa1ujejo z omejitvijo iskalnika, cenzuro ali prepovedjo dolo\xc4\x8denih vsebin za internet. Nekatere dr\xc5\xbeave omejujejo politi\xc4\x8dne ali verske vsebine, druge omejujejo delovanje dolo\xc4\x8denih orodij. Nekatera podjetja in celo dr\xc5\xbeave omejujejo ali prepovedujejo dostop do zaprtega dolo\xc4\x8denega seznama spletnih strani (na ravni dr\xc5\xbeave naj bi veljalo za seznam spletnih strani otro\xc5\xa1ke pornografije), mo\xc5\xbeno je kupiti tudi program, ki to uspe\xc5\xa1no omogo\xc4\x8di tudi za posami\xc4\x8den ra\xc4\x8dunalnik ali mre\xc5\xbeo. _NEWLINE_Internet ve\xc4\x8dino podatkov prestreza v obliki paketov, a nekateri podatki se prena\xc5\xa1ajo tudi popolnoma nekodirani. Zaradi \xc5\xbeelje po nadzoru komunikacij ima dr\xc5\xbeava nekatere mehanizme nadzora komunikacij. Nekateri dragi mehanizmi omogo\xc4\x8dijo tudi sestavljanje in analiziranje paketov.'